# Ramon Negre i Pou

Ramon Negre i Pou (Mollet del Vallès, Vallès Oriental, 24 de juny de 1906 — Mollet del Vallès, Vallès Oriental, 1986) fou un vaquer, floricultor i comerciant de plantes català. Va ser nomenat alcalde de Mollet del Vallès des del 18 d'octubre de 1943 fins al 28 de juny de 1952.

## Biografia

Va néixer a Mollet del Vallès el 24 de juny de 1906, fill d'una família nombrosa on el seu pare era sometent de la vila. Va especialitzar-se en el comerç de plantes i grans i, com a floricultor professional, va assessorar en la tria de plantes pels diferents carrers del municipi.
Fou membre de la Lliga Catalana durant la Segona República Espanyola, i després dels Fets d'Octubre de 1934, membre de les comissions gestores de Mollet del Vallès i regidor de l'ajuntament l'any 1935. Després de la Guerra Civil espanyola, forma part del govern municipal de Pere Careta i Sans, com a dipositari municipal i president de la Comissió de Cultura. Va ser nomenat alcalde de Mollet del Vallès el 18 octubre de 1943 pel Governador Civil de Barcelona, Antonio Correa Véglisson, tot i la seva oposició.
Durant el seu mandat municipal, va ser suprimida la Societat Renaixement, entitat cultural que servia de punt de trobada de la jovent de l'època on s'hi feia ball i tertúlia, així com la seva biblioteca. També va ser prohibit els balls de Gitanes fins al 1952. Per altra banda, van inaugurar-se diversos equipaments de la ciutat: el Centre Parroquial, el Cinema Avenida, la Biblioteca del Centre Parroquial, la pista de balla Rosaleda, la Biblioteca del Frente de Juventudes, el Mercat Municipal, la pista de bàsquet, un cinema sonor al Centre Parroquial, entre d'altres. L'any 1951 va inaugurar-se un nou local de la Creu Roja i el monument a les víctimes del bàndol franquista.
Fou rellevat del càrrec el 28 de juny de 1952 però seguí vinculat a la política local com a regidor (1955-1957) i després com a primer tinent d'alcalde (1957-1960). També fou designat representant de l'Ajuntament a la Junta de Libertad Vigilada l'any 1958
Va morir a Mollet del Vallès el 1986.

## Referències

* ↑ Garcia i Algué, Isidre «Cronologia d'alcaldes de Mollet del Vallès (1821-1987)» ( PDF). Notes, Vol. 3, 1989, pàg. 43-49. ISSN: 1133-7818 [Consulta: 1r abril 2016].
* ↑ Figueras Sánchez, Marta; Díaz Trujillo, Adriana «El poder local a Mollet durant els primers anys del nou règim 1939-1945» ( PDF). Notes, Núm. 24, 2009, pàg. 179-184. ISSN: 1133-7818 [Consulta: 8 maig 2016].
* ↑ Solé Tura, Joan. «Ramon Negre Pou». A: Mollet, cent vides, cent històries. Argentona: L'Aixernador, 1986, p. 34-35. ISBN 8486332117. «Joan Solé Tura explica la conversa entre Ramon Negre i el governador civil de Barcelona, Correa Véglisson: —Lo nombre Alcalde de Mollet del Vallès! Por decreto-ley, sin excusa! En Ramon Negre no sabia com sortir-se'n. —Pero si yo no lo quiero ser! Es un cargo «muy de compromís». I en Correa que se'l queda mirant. —Estos son los que me gustan; los que no quieren ser! I en Ramon Negre fou nomenat batlle del nostre poble, no li quedà altra alternativa.»
* ↑ Bernal, Dolors; Corbalán, Joan; Lardín, Antoni «Els alcaldes de Mollet del Vallès: del 1939 fins al 2001» ( PDF). Notes, Vol. 16, 2001, pàg. 81-94. ISSN: 1133-7818 [Consulta: 30 març 2016].

## Enllaços externs

* Alcaldes i alcaldesses del Vallès Oriental (des de 1901 fins a l'actualitat)